«Το νησί μας δέχεται μεγάλες πιέσεις και από την κρουαζιέρα. Φανταστείτε ότι μπορούν να επισκεφθούν το νησί μας έως και 10 και 15.000 καθημερινά.. Έχει μεν τεθεί ο περιορισμός των 8.000 ατόμων κάθε ημέρα, αλλά υπάρχουν και τα πλοία της γραμμής, που φέρνουν επισκέπτες για λίγες ώρες πχ από την Κρήτη. Οι ημερήσιοι επισκέπτες του νησιού μας είναι πάρα πολλοί και δημιουργούν μια ασφυκτική πίεση», εκτιμά ο κ. Καραμολέγκος.

«Κατά τη γνώμη μου δεν υπάρχει κορεσμός στο νησί. Υπάρχει πρόβλημα διαχείρισης», λέει ο κ. Νομικός.

«Έρχονται καθημερινά τέσσερα πλοία από την Κρήτη με 5.000 επισκέπτες, άλλοι 1.000 από τη Νάξ0, συν 4-5.000 από την κρουαζιέρα. Και θέλουν όλοι να πάνε να δούνε το sunset της Οίας. Πόσο μπορεί να αντέξει η Οία; Μα sunset έχουν και τα Φηρά και το Ακρωτήρι».

Από την πλευρά των κατοίκων

Η ταυτόχρονη άφιξη χιλιάδων ανθρώπων για λίγες ώρες, είτε μέσω της κρουαζιέρας ή μέσω οργανωμένων εκδρομών από τα ξενοδοχεία της Κρήτης με τα πλοία της γραμμής δεν δημιουργεί μόνο προβλήματα «αστικού τύπου» στο νησί (λ.χ. κυκλοφοριακή συμφόρηση), αλλά προκαλεί κυρίως στην Οία και τα Φηρά ασφυξία. Μια ασφυξία που τελικά ενοχλεί τους επισκέπτες (που έχουν διαθέσει εκατοντάδες ή και χιλιάδες ευρώ την ημέρα για ένα δωμάτιο με θέα την Καλντέρα). Και κάνει ιδιαίτερα δύσκολη τη ζωή των μονίμων κατοίκων.

Η Λίνα Ηλιοπούλου, ιδιοκτήτρια καταστήματος στην Οία και κάτοικος του νησιού τα τελευταία 30 χρόνια δίνει μια εικόνα της κατάστασης. «Είναι τρομερή η πίεση να είσαι πολίτης της Σαντορίνης. Να έχεις όλες αυτές τις δουλειές που έχει ένας μόνιμος κάτοικος, να έχεις παιδιά που πηγαίνουν σχολείο, να πρέπει να τρέξεις σε δημόσιες υπηρεσίες... ακόμα και το να δεις τους φίλους σου. Αυτά έχουν δυσκολέψει πάρα πολύ. Το σχολείο του γιου μου είναι απροσπέλαστο από την άνοιξη και μετά μέχρι αργά το φθινόπωρο».

Η μόνιμη κάτοικος Λίνα Ηλιοπούλου.

Οι ντόπιοι ενοχλούνται από όσους ημερήσιους επισκέπτες αντιμετωπίζουν την Οία σαν «σκηνικό» και όχι σαν ένα πραγματικό χωριό. «Ορισμένοι την αντιμετωπίζουν σαν disneyland. Είναι επισκέψιμη όλη, βρίσκεις τουρίστες ακόμα και μέσα στο σπίτι σου, στην αυλή σου. Θα σας δώσω ένα παράδειγμα: Υπάρχει ένα βιβλιοπωλείο, το Ατλαντίς, στο κεντρικό δρομάκι της Οίας, το οποίο είναι διάσημο σε όλο τον κόσμο. Το έχει ένας Αμερικάνος που λέγεται Greg. Ένα πρωί, το είχε κλειστό και ήταν μέσα, στο καμαράκι του και έκανε ντους. Και ξαφνικά βλέπει μπροστά του δύο ανθρώπους να τον κοιτάζουν. Ήταν τουρίστες, που είχαν απλά ανοίξει την πόρτα και μπήκαν μέσα!».

Οι κάτοικοι της Οίας ζητούν από τον δήμο αυστηρότερη αστυνόμευση και καλύτερη διαχείριση του κόσμου. «Αυτή τη στιγμή οι άνθρωποι που έρχονται για λίγες ώρες εδώ προσπαθούν απλώς... να μην πέσουν κάτω, να μην σκοντάψουν. Ούτε τη θέα δεν μπορούν να απολαύσουν, “στρεσάρονται” απίστευτα και το μεταδίδουν σε εμάς, κι εμείς είμαστε στρεσαρισμένοι και το μεταδίδουμε σε αυτούς. Και φανταστείτε ότι αυτοί είναι τουρίστες, σε διακοπές, επιβάλλεται να περάσουν καλά. Αν νιώθει ο επισκέπτης ευφορία, υπάρχει μια γενική ευφορία: και θα ψωνίσει και θα φάει και θα είναι και ευχάριστος και το ίδιο θα είμαστε και εμείς. Πρέπει συνεπώς να υπάρξει καλύτερη διαχείριση του κόσμου. Να μην έρχονται όλοι μαζί. Να βάλει ο δήμος ένα στοπ εκεί που δεν χωράει. Υπάρχει αυτό που λέμε “φέρουσα ικανότητα” ενός τόπου, την οποία υπολογίζει ποτέ κανείς».

Ο δήμος Θήρας κατέληξε εδώ και ένα έτος στον περιορισμό των 8.000 επισκεπτών ημερησίως από την κρουαζιέρα με βάση μελέτη που ανέθεσε στο πανεπιστήμιο Αιγαίου. «Από το 2011 ξεκινήσαμε μια κουβέντα με την Ένωση Ελλήνων Εφοπλιστών Κρουαζιεροπλοίων γιατί αντιλαμβανόμασταν ότι οι πολλές χιλιάδες επισκεπτών που έφταναν με κρουαζιέρα δημιουργούσαν προβλήματα συμφόρησης στο νησί», εξηγεί ο κ. Ζώρζος.

«Θέλαμε να γίνεται μια κατανομή μέσα στην εβδομάδα και συγκεκριμένο αριθμό επιβιβαζομένων. Κάναμε λοιπόν μια μελέτη με το Πανεπιστήμιο Αιγαίου και η μελέτη αυτή κατέληξε ότι η Σαντορίνη μπορεί να δέχεται 8.000 επισκέπτες την ημέρα από τα κρουαζιερόπλοια. Το εφαρμόσαμε από φέτος, ωστόσο αποτελέσματα θα δούμε ένα έτος αργότερα γιατί οι κρουαζιέρες προγραμματίζονται ανά διετία».

Ο δήμος δηλώνει αποφασισμένος να πιέσει με κάθε τρόπο για την εξομάλυνση των προβλημάτων που δημιουργούνται από την ταυτόχρονη άφιξη χιλιάδων ημερήσιων επισκεπτών στο νησί. «Έστειλα πρόσφατα μια επιστολή την Ένωση Εφοπλιστών Κρουαζιέρας και τους ζητώ να συμβάλλουν στην καλύτερη διακίνηση των επισκεπτών πάνω στο νησί», λέει ο κ. Ζώρζος.

«Πρέπει να διαχυθούν οι επισκέπτες στο νησί. Ειδάλλως θα αναλάβω μονομερείς και μη νόμιμες ενέργειες. Θα είμαι κι εγώ παρών να κλείσω δρόμους. Και το λέω δημόσια γιατί ο κόμπος φτάνει πολλές φορές στο χτένι».